Kommer oor ondersoek na Mia se moordMia Botha (Foto via Facebook) Byna drie weke ná die moord op die vierjarige Mia Botha van die Paarl, Wes-Kaap, is gemeenskapslede besorg oor die polisie se stilswye oor die saak. Die status van inhegtenisnemings is boonop ook in hierdie stadium nog onduidelik. Volgens Kaylynn Palm, aksiesentrum-koördineerder by Action Society, het die party verneem dat die twee verdagtes wat ná Botha se moord in hegtenis geneem is, vrygelaat is. Action Society het ŉ mandaat van die Botha-familie ontvang om namens die familie toesig te hou oor die vervolging en om as ŉ toesigopdrag op te tree. Maroela Media het navraag hieroor aan die provinsiale polisie gerig, en volgens AO Joseph Swartbooi, polisiewoordvoerder, kan die polisie geen inligting oor die omstandighede rakende die ondersoek bekendmaak nie, omdat die ondersoek in ŉ sensitiewe stadium is. “Die polisie sal geen inligting bekendmaak wat die sukses van die ondersoek in gevaar kan stel nie. Ons pleidooi in hierdie stadium is bloot dat ons die ondersoekbeampte toelaat om die ondersoek ongehinderd af te handel,” sê Swartbooi. Volgens Palm respekteer hulle die polisie se besluit om nie al die inligting rakende die ondersoek beskikbaar te maak nie, maar voel hulle moet die gemeenskap op die hoogte hou van wat hulle wel doen om Mia se moordenaar op te spoor. “Ons vrees dat hierdie saak dieselfde roete as dié van klein Chantelle Makwena sal volg, waar geregtigheid tot vandag nog nie geskied het nie.” Chantelle is in 2019 in Rocklands naby Gqeberha (Port Elizabeth) vermoor. Mia se liggaam is Maandagmiddag (26 September) agter die Nederburg Primêre Skool in Paarl-Oos gevind, nadat sy die vorige middag omstreeks 16:00 as vermis aangemeld is. Volgens inligting was daar krapmerke oor haar hele lyf. Kort ná Mia se liggaam gevind is, het die polisie twee verdagtes in hegtenis geneem, maar hulle het nooit hul verskyning in die hof gemaak nie. Dit het tot gevolg gehad dat gemeenskapslede voor die hof oproerig raak. “Die enigste ding wat die polisie skynbaar tot dusver gedoen het, was om polisiebeamptes te stuur om die gemeenskap te beheer nadat hulle kwaad geword het oor nog ŉ sinnelose moord op ŉ kind,” sê Palm. “Ons eis antwoorde oor hoe die ondersoek vorder en dring daarop aan dat hierdie saak die hoogste prioriteit geniet ten einde Mia se moordenaars te vind.”